Title: Návrh
Author: gabriela.meszarosova
Last saved by: sulik
Company: MS SR

n á v r h 

Z á k o n

z........... 2003,

o Justičnej akadémii 
a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

Predmet úpravy
§ 1

	Tento zákon upravuje zriadenie, predmet činnosti a organizáciu Justičnej akadémie (ďalej len „akadémia“).

§ 2

(1)	Zriaďuje sa akadémia.

(2) Akadémia je právnická osoba, ktorá je rozpočtovou organizáciou ministerstva spravodlivosti Slovenskej republiky (ďalej len „ministerstvo“).

			(3) Sídlom akadémie je Trnava.

§ 3
Predmet činnosti

(1)	Akadémia je vzdelávacia inštitúcia s celoštátnou pôsobnosťou, ktorá zabezpečuje, organizuje a vykonáva  vzdelávanie
a)	sudcov, 
b)	prokurátorov, 
c)  súdnych úradníkov^1).

^1) Zákon č. ...2003 Z. z. o súdnych úradníkoch.

(2)	Akadémia zabezpečuje, organizuje a vykonáva aj 
a) odbornú prípravu justičného čakateľa počas prípravnej štátnej služby, ktorá je potrebná na výkon funkcie sudcu,
b)  vzdelávanie justičného čakateľa zamerané na zdokonaľovanie a dopĺňanie požadovaných vedomostí potrebných na výkon funkcie sudcu^2),

^2) § 53 ods. 1 písm. g ) zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

c)  vzdelávanie právneho čakateľa prokuratúry na výkon funkcie prokurátora počas prípravnej praxe.

		(3)  Akadémia overuje vedomosti a odborné predpoklady justičných čakateľov potrebné na výkon funkcie sudcu a právnych čakateľov prokuratúry potrebné na výkon funkcie prokurátora, vykonaním odbornej justičnej skúšky (ďalej len „skúška“).

(4)  Akadémia môže zabezpečovať aj vzdelávanie ďalších osôb po dohode s profesnými právnickými združeniami alebo inými vzdelávacími inštitúciami za úhradu nákladov.  

§ 4
Orgány akadémie

(1)   Orgánmi akadémie sú
a)   rada akadémie (ďalej len „rada“),
b)	riaditeľ akadémie (ďalej len „riaditeľ“),
c)	iný orgán, ak tak ustanoví štatút.

 	(2)   Na zabezpečenie činnosti akadémie a jej orgánov slúži kancelária akadémie.

§ 5
Bezúhonnosť

(1) Členovia orgánov akadémie musia byť bezúhonní a v plnom rozsahu spôsobilí na  právne úkony.

(2) Za bezúhonnú sa na účely tohto zákona nepovažuje fyzická osoba, ktorá bola právoplatne odsúdená za úmyselný trestný čin, a to aj v prípade, ak jej bolo odsúdenie za úmyselný trestný čin zahladené alebo na ktorú sa hľadí, akoby nebola pre takýto trestný čin odsúdená podľa osobitného predpisu^3). Bezúhonnosť sa preukazuje odpisom registra trestov nie starším ako tri mesiace^4).

^3 Trestný zákon.

^4) Zákon č. 311/1999 Z. z. o registri trestov v znení neskorších predpisov.

§ 6
Rada

(1) Rada má 12  členov, ktorých vymenúva minister spravodlivosti Slovenskej republiky (ďalej len „minister“) z kandidátov navrhnutých Súdnou radou Slovenskej republiky (ďalej len „súdna rada“), generálnym prokurátorom Slovenskej republiky (ďalej len „generálny prokurátor“), dekanom Právnickej fakulty Univerzity Komenského v Bratislave, dekanom Právnickej fakulty Univerzity Pavla Jozefa Šafárika v Košiciach, dekanom Právnickej fakulty Univerzity Mateja Bela v Banskej Bystrici a  dekanom Právnickej fakulty Trnavskej univerzity v Trnave.

(2) Súdna rada navrhuje 12 kandidátov z radov sudcov, generálny prokurátor navrhuje osem kandidátov z radov prokurátorov a každý dekan právnickej fakulty navrhuje jedného kandidáta. Ak bol ten istý kandidát navrhnutý viacerými navrhovateľmi, minister si od toho navrhovateľa, ktorého návrh bol doručený neskôr, bez zbytočného odkladu vyžiada nový návrh na kandidáta.

(3) Minister vymenuje  šesť členov rady z kandidátov navrhnutých súdnou radou, štyroch členov rady z kandidátov navrhnutých generálnym prokurátorom a dvoch členov rady z kandidátov navrhnutých dekanmi právnických fakúlt. 

 (4)  Za člena rady, môže byť vymenovaný
a)	sudca, ktorý spĺňa podmienky podľa § 5 a ku dňu vymenovania vykonáva funkciu sudcu najmenej po dobu desiatich rokov,
b)	prokurátor, ktorý spĺňa podmienky podľa § 5 a ku dňu vymenovania vykonáva funkciu prokurátora najmenej po dobu desiatich rokov,
c)	fyzická osoba, ktorá spĺňa podmienky podľa § 5, má vysokoškolské vzdelanie druhého stupňa na právnickej fakulte vysokej školy v Slovenskej republike alebo má uznaný diplom o vysokoškolskom právnickom vzdelaní druhého stupňa vydaný zahraničnou školou^5), a najmenej  desať rokov odbornej právnickej praxe. 

^5) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

(5) Funkčné obdobie členov rady  je päť rokov. Tá istá osoba môže byť vymenovaná za člena rady najviac v dvoch po sebe nasledujúcich obdobiach.
  
(6) Člen rady  vykonáva funkciu bez nároku na odmenu. Člen rady má nárok na náhradu výdavkov, ktoré mu vznikli s výkonom funkcie v rade podľa osobitného predpisu^6).

^6) Zákon č. 283/2002 Z. z. o cestovných náhradách.

(7) Pred uplynutím funkčného obdobia zaniká výkon funkcie člena rady
a)   vzdaním sa funkcie, 
b)  odvolaním z funkcie,
c)   zánikom funkcie sudcu,
d)   zánikom funkcie prokurátora ,
e)   výkonom činnosti, ktorá je nezlučiteľná s výkonom jeho funkcie alebo
e)   smrťou.

(8) Člena rady minister odvolá ak 
a) 	stratil spôsobilosť na právne úkony alebo jeho spôsobilosť na právne úkony bola obmedzená,
b) 	bol právoplatným rozsudkom súdu odsúdený za úmyselný trestný čin, 
c) 	bol právoplatne odsúdený za trestný čin a súd v jeho prípade nerozhodol o podmienečnom odložení výkonu trestu odňatia slobody.

(9) Člena rady môže minister  odvolať ak
a)  mu jeho zdravotný stav dlhodobo, najmenej počas šiestich po sebe nasledujúcich mesiacov, nedovoľuje riadne vykonávať funkciu člena rady,
b)  bez závažného dôvodu napriek opätovnému upozorneniu po dlhšiu dobu neplní úlohy člena rady.

(10) Funkcia člena rady je nezlučiteľná s funkciou člena súdnej rady, ministra, generálneho prokurátora a riaditeľa.

§ 7
Pôsobnosť rady

Rada 
a)	navrhuje ministrovi kandidáta na funkciu riaditeľa,
b)	navrhuje riaditeľovi kandidáta na funkciu zástupcu riaditeľa,
c)	vypracúva zásady výberového konania na funkciu riaditeľa a zástupcu riaditeľa,
d)	schvaľuje  všeobecnú stratégiu akadémie a základné princípy jej činnosti,
e)	schvaľuje návrh rozpočtu akadémie, ktorý jej predkladá riaditeľ,
f)	schvaľuje študijný plán akadémie, 
g)	schvaľuje štatút,
h)	dáva návrh ministrovi na odvolanie riaditeľa,
i)	rozhoduje aj o ďalších otázkach v rozsahu a za podmienok určených v tomto zákone a v štatúte.

§ 8
Riaditeľ a zástupca riaditeľa 

(1)	Akadémiu navonok zastupuje riaditeľ, ktorý  je jej štatutárnym orgánom. Riaditeľa  zastupuje v čase jeho neprítomnosti zástupca riaditeľa. Riaditeľ môže poveriť aj v iných prípadoch  svojho zástupcu, aby ho zastupoval v rozsahu jeho práv a povinností. Tá istá osoba môže vykonávať funkciu riaditeľa, alebo zástupcu riaditeľa najviac dve po sebe nasledujúce funkčné obdobia.

(2)	Riaditeľa vymenúva na návrh rady minister na obdobie troch rokov. Rada na základe dosiahnutých výsledkov výberového konania určí poradie kandidátov a prvých piatich navrhne ministrovi  na funkciu riaditeľa. Minister vymenuje do funkcie riaditeľa toho kandidáta, ktorý sa umiestnil podľa rozhodnutia výberovej komisie ako prvý v poradí.

(3)	Za riaditeľa môže byť vymenovaný sudca alebo prokurátor ktorý
a)	spĺňa podmienky podľa § 5,
b)	ku dňu vymenovania vykonáva funkciu sudcu alebo prokurátora  najmenej 15 rokov.

(4)	Zástupcu riaditeľa vymenúva riaditeľ na návrh rady tak, aby v prípade ak je riaditeľom sudca, bol zástupcom riaditeľa prokurátor a naopak. Rada navrhne riaditeľovi kandidáta na funkciu zástupcu riaditeľa na základe výsledkov výberového konania.

(5)	Kandidátom na funkciu zástupcu riaditeľa môže byť sudca alebo prokurátor, ktorý spĺňa podmienku podľa § 5 a vykonáva funkciu sudcu alebo prokurátora najmenej desať rokov.

(6)	Pred uplynutím funkčného obdobia zaniká výkon funkcie riaditeľa a zástupcu riaditeľa 
a)	vzdaním sa funkcie,
b)	odvolaním z funkcie, 
c)	zánikom funkcie sudcu,
d)	zánikom funkcie prokurátora alebo
e)	smrťou.

(7) Minister odvolá  riaditeľa ak
a)  stratil spôsobilosť na právne úkony alebo jeho spôsobilosť na právne úkony bola obmedzená,
b)  bol právoplatným rozsudkom súdu odsúdený za úmyselný trestný čin ,
c) bol právoplatne odsúdený za trestný čin a súd v jeho prípade nerozhodol o podmienečnom odložení výkonu trestu odňatia slobody.

(8) Minister môže odvolať riaditeľa so súhlasom rady  ak
a)  mu jeho zdravotný stav dlhodobo, najmenej počas šiestich po sebe nasledujúcich mesiacov, nedovoľuje riadne vykonávať túto funkciu,
b)  bez závažného dôvodu napriek opätovnému upozorneniu po dlhšiu dobu neplní úlohy člena rady .

(9) Na odvolanie zástupcu riaditeľa sa primerane použijú ustanovenia odsekov 7 a 8.

§ 9
Pôsobnosť riaditeľa 
(1) Riaditeľ
a)  zastupuje akadémiu navonok,
b) predkladá rade návrh ročného rozpočtu, ročného akademického plánu a výročnú správu o činnosti akadémie,
c) predkladá ministrovi návrh rozpočtu, ktorý schválila rada,
d)  zodpovedá rade za riadne plnenie ročných akademických plánov a ministerstvu za účelné hospodárenie s  rozpočtovými prostriedkami akadémie,
e) upozorňuje  ministra na neplnenie úloh člena rady a vedúceho úseku na porušenie povinností.

(2) Riaditeľ má právo zúčastniť sa na zasadnutiach rady. Má právo vyjadrovať sa k prerokúvanej veci; nemá právo hlasovať.

§ 10
Odmeňovanie členov orgánov akadémie

(1) Sudcovia, ktorí pôsobia v akadémii vo funkcii riaditeľa alebo zástupcu riaditeľa vykonávajú stáž podľa osobitného predpisu^7).

^7) § 13 ods. 1 písm. a) zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov.

(2)	Prokurátori, ktorí pôsobia v akadémii vo funkcii riaditeľa alebo zástupcu riaditeľa sú na tieto funkcie dočasne pridelení  podľa osobitného predpisu^8).

^8) § 9  zákona č. 154/ 2001 Z. z. o prokurátoroch a právnych čakateľoch prokuratúry v znení neskorších predpisov.

(3) Riaditeľovi patrí k základnému platu osobitný príplatok vo výške 20% jeho základného platu^9). 

^9) § 66 a § 67 zákona č. 385/2000 Z. z. a § 95 až 97 zákona č. 154/ 2001 Z. z.

(4) Zástupcovi riaditeľa patrí k základnému platu osobitný príplatok vo výške 15% jeho základného platu^9).

§ 11
Pedagogický zbor

(1) Vzdelávanie na jednotlivých úsekoch akadémie, navrhovanie obsahu, metodiky výučby a hodnotenia zabezpečuje  pedagogický  zbor. Výber členov pedagogického zboru uskutočňuje rada na návrh ministra, súdnej rady, sudcovských rád, generálneho prokurátora a riaditeľa zo sudcov, alebo prokurátorov, ktorí vykonávajú funkciu sudcu alebo prokurátora najmenej päť rokov, alebo z osôb ktoré dosiahli vysokoškolské vzdelanie druhého stupňa, dosiahnuté štúdiom v Slovenskej republike alebo majú uznaný diplom o vysokoškolskom vzdelaní druhého stupňa vydaný zahraničnou školou^5).

(2) Sudcovia, ktorí pôsobia ako stáli členovia pedagogického zboru vykonávajú stáž podľa osobitného predpisu^7).

(3) Prokurátori, ktorí pôsobia ako stáli členovia pedagogického zboru sú do akadémie dočasne pridelení podľa osobitného predpisu^8).

(4) Sudcovia, prokurátori a iní členovia pedagogického zboru môžu pôsobiť v rámci akadémie aj ako externí vyučujúci.

(5) Na pracovnoprávne vzťahy externých vyučujúcich sa vzťahujú ustanovenia osobitného predpisu^10).

^10) Zákonník práce.

Odborná justičná skúška
§ 12

(1) Návrh na vykonanie skúšky justičným čakateľom predkladá akadémii minister. K návrhu priloží aj záverečné hodnotenie justičného čakateľa vypracované predsedom príslušného krajského súdu.

(2) Návrh na vykonanie  skúšky právnym čakateľom prokuratúry predkladá akadémii generálny prokurátor. K návrhu priloží aj záverečné hodnotenie právneho čakateľa prokuratúry podľa osobitného zákona^11).

^11) ^)§ 245 ods.4 a 5 zákona č.154/2001 Z. z.

(3) Cieľom  skúšky  je overiť, či má justičný čakateľ alebo právny čakateľ prokuratúry potrebné  vedomosti a je dostatočne pripravený na to, aby mohol zastávať funkciu sudcu alebo prokurátora. 

(4) Vykonanie  skúšky zabezpečuje akadémia.

 (5) Skúška  justičného čakateľa a právneho čakateľa prokuratúry má písomnú a ústnu časť. Písomná časť sa skladá z odborného testu, vyhotovenia rozhodnutí v trestnej a inej než trestnej veci. Písomnou časťou skúšky sa overuje spôsobilosť justičného čakateľa a právneho čakateľa prokuratúry samostatne vykonávať procesné úkony a postupy vyplývajúce z funkcie, na ktorú sa pripravuje. Na ústnej skúške má justičný čakateľ a právny čakateľ prokuratúry preukázať  vedomosti  z  ústavného práva, organizácie a pôsobnosti súdov a prokuratúry, trestného  práva, medzinárodného práva, občianskeho práva, obchodného práva, finančného  práva, správneho práva a pracovného práva.
 
 (6) Justičný čakateľ alebo  právny čakateľ prokuratúry vykoná   skúšku najneskôr v posledných troch mesiacoch trvania  prípravnej štátnej  služby alebo  prípravnej praxe.   

(7) Na prípravu a vykonanie  skúšky poskytne služobný úrad justičnému čakateľovi a právnemu čakateľovi prokuratúry služobné voľno s náhradou platu v trvaní štyroch týždňov.

§ 13

(1)  Skúšku vykoná justičný čakateľ a právny čakateľ prokuratúry pred skúšobnou komisiou zloženou z piatich členov.  Členov skúšobnej komisie navrhuje súdna rada, generálny prokurátor, rada prokurátorov, rada akadémie a ministerstvo. Členov skúšobnej komisie a predsedu skúšobnej komisie vymenúva a odvoláva minister. 

(2) Minister vymenuje rovnakým spôsobom ako v odseku 1 aj päť náhradníkov skúšobnej komisie.

(3) Členovia a náhradníci skúšobnej komisie sú menovaní na obdobie troch rokov.

(4) Skúšobná  komisia je  schopná uznášať  sa, ak  sú prítomní všetci jej členovia. O  výsledku  skúšky sa skúšobná komisia  uznáša väčšinou  hlasov.  Člen  skúšobnej komisie sa  nesmie zdržať hlasovania.    Rozhodnutie    komisie    môže    znieť  "prospel s vyznamenaním", "prospel" ,alebo "neprospel".

(5) Výsledok skúšky oznámi  predseda skúšobnej komisie ministrovi a ak ide o právneho čakateľa prokuratúry  aj  generálnemu prokurátorovi. 

§ 14

(1) Ak justičný  čakateľ  alebo právny čakateľ prokuratúry úspešne vykoná  skúšku, vystaví akadémia osvedčenie o jej vykonaní, ktoré mu riaditeľ odovzdá   v prítomnosti ministra  a ak ide o právneho čakateľa prokuratúry aj v prítomnosti generálneho prokurátora.

(2) Ak  justičný čakateľ pri  skúške neprospel, povolí mu minister vykonať opravnú skúšku na základe jeho písomnej žiadosti;  generálny prokurátor povolí vykonať opravnú skúšku právnemu čakateľovi prokuratúry na základe jeho písomnej žiadosti.

 (3) Opravnú   skúšku môže justičný čakateľ  alebo právny čakateľ prokuratúry vykonať najskôr po  troch mesiacoch  a najneskôr  do šiestich mesiacov  od   konania    skúšky.  
(4) Ak justičný čakateľ alebo právny čakateľ prokuratúry neprospel ani pri opravnej  skúške,  predseda krajského súdu alebo generálny prokurátor  ho  z funkcie  odvolá podľa osobitného predpisu^12).

^12) § 43 ods. 1 písm. a) zákona č. 312 / 2001 Z. z.  a § 236 ods. 2 písm. f) zákona č. 154/2001 Z. z.

(5) Ak minister povolí vykonať skúšku vyššiemu súdnemu úradníkovi podľa osobitného zákona^13), vzťahujú sa na jej vykonanie § 12 až 14 tohto zákona. 

^13) Zákon č. ...../ 2003 Z. z. o súdnych úradníkoch.

Spoločné, prechodné a záverečné ustanovenia
§ 15

 Podrobnosti o organizácii a činnosti orgánov akadémie, kancelárie akadémie, priebehu vzdelávania v nej, postavení pedagogického zboru,  účastníkov vzdelávania a o  vnútornom členení akadémie upraví štatút akadémie. 

§ 16

(1) Členov prvej rady vymenúva minister podľa § 6 ods. 1 najneskôr do 60 dní od účinnosti tohto zákona. Súdna rada, generálny prokurátor a dekani právnických fakúlt navrhnú ministrovi kandidátov na vymenovanie za člena rady najneskôr do 30 dní od účinnosti tohto zákona.

(2) Prvé zasadnutie rady zvolá minister tak, aby sa konalo do 30 dní od uplynutia lehoty na vymenovanie členov prvej rady podľa odseku 1.

(3)	Zásady výberového konania na funkciu riaditeľa, zástupcu riaditeľa a štatút akadémie vypracuje rada do 30 dní od prvého zasadnutia a predloží ich ministrovi a generálnemu prokurátorovi.

(4) Rada vyhlási výberové konanie na funkciu riaditeľa do 30 dní od schválenia zásad výberového konania. Minister vymenuje riaditeľa do 30 dní od oznámenia výsledku výberového konania predloženého ministrovi predsedom výberovej komisie.

§ 17

(1) Justiční čakatelia, ktorí spĺňajú podmienky na vykonanie odbornej justičnej skúšky podľa doterajších predpisov sa považujú za justičných čakateľov podľa tohto zákona.

(2) Právni čakatelia prokuratúry, ktorí spĺňajú podmienky na vykonanie prokurátorskej skúšky podľa doterajších predpisov sa považujú za právnych čakateľov prokuratúry podľa tohto zákona. 

(3) Odborná justičná skúška vykonaná podľa osobitného predpisu^14)  a prokurátorská skúška vykonaná podľa osobitného predpisu^15) sa považuje za odbornú justičnú skúšku podľa tohto zákona.

^14) § 63 zákona č. 335/ 1991 Zb. o súdoch a sudcoch v znení neskorších predpisov.

^15) ^) § 246 až 248 zákona č. 154/ 2001 Z. z.

(4) Prípravná služba justičného čakateľa vykonaná do účinnosti tohto zákona sa započítava do odbornej prípravy podľa tohto zákona.
                                                                
                                                                § 18

	Akadémia začne svoju vzdelávaciu činnosť podľa § 3 tohto zákona najneskôr 1. septembra 2004.

Čl. II

Zákon č. 185/2002 Z. z.  o Súdnej rade Slovenskej republiky a o zmene a doplnení niektorých zákonov v znení zákona č. 267 /2003 Z. z. sa mení a dopĺňa takto:

1.    V § 4 sa odsek 1 dopĺňa písmenom h), ktoré znie:

„h) navrhuje určený počet členov rady Justičnej akadémie podľa osobitného predpisu. ^2a/“. 

Poznámka pod čiarou k odkazu 2a znie: 
„2a) § 6 ods. 1 zákona č. ….. /2003 Z. z. o Justičnej akadémii a o zmene a doplnení niektorých zákonov.“.

2. V § 4 ods. 2 sa vypúšťa písmeno f).

Čl. III

Zákon č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z.,  zákona č. 670/2002 Z. z. a zákona č...../2003 Z. z. sa mení takto: 

1. V § 35 odsek 2 znie: 

„(2) Vzdelávanie sudcov zabezpečuje Justičná akadémia.“.

2. V § 65 ods. 1 písm. f ) sa vypúšťajú  slová „pri životnom jubileu.“.

3. § 79 vrátane nadpisu znie:

„§ 79
Odmena

(1)	Na návrh príslušnej sudcovskej rady môže predseda súdu sudcovi priznať odmenu až do výšky jeho funkčného platu

a)  za vykonanie úloh nad rozsah povinností vyplývajúcich mu  z § 30,
b) pri dosiahnutí veku 50 rokov.

(2)	Kritériá pre priznávanie odmien prijme sudcovská rada vždy na začiatku rozpočtového obdobia a zverejní ich.

(3)	Predseda súdu sudcovskej rade odôvodní, ak nevyhovie návrhu podľa odseku 1.“.

Čl. IV

Zákon č. 335/1991 Zb. o súdoch a sudcoch v znení zákona č. 264/1992 Zb., zákona Národnej rady Slovenskej republiky č. 12/1993 Z. z., zákona Národnej rady Slovenskej republiky č. 307/1995 Z. z., zákona Národnej rady Slovenskej republiky č. 328/1996 Z. z., zákona č. 385/2000 Z. z., zákona č. 185/2002 Z. z., zákona č. 425/2002 Z. z. a zákona č..../2003 Z. z. sa mení a dopĺňa takto:

1.     Doterajší text § 61 sa označuje ako  odsek 1 a dopĺňa sa odsekmi 2 až 4, ktoré znejú:

„(2) Justiční čakatelia vykonávajú prípravnú službu na súdoch a v Justičnej       akadémii. Za výkon prípravnej služby justičných čakateľov sa  považuje aj účasť justičných čakateľov na všetkých vzdelávacích podujatiach zabezpečovaných Justičnou akadémiou.

(3) Prípravná služba justičného čakateľa začína  jeho prijatím do prípravnej služby    predsedom príslušného krajského súdu (Vyššieho vojenského súdu), po absolvovaní výberového konania a končí sa vykonaním odbornej justičnej skúšky. 

	(4) Odborná justičná skúška sa považuje za kvalifikačnú skúšku podľa osobitného predpisu^7).“.

Poznámka pod čiarou k odkazu 7 znie:
„7) § 20 zákona č. 312/2001 Z. z . o štátnej službe a o zmene a doplnení niektorých zákonov v znení neskorších predpisov.“.

2. § 63 znie: 
„§ 63

(1) Po úspešnom vykonaní odbornej justičnej skúšky vykonáva justičný čakateľ svoju funkciu v stálej štátnej službe do času, kým bude vymenovaný za sudcu. Justičný čakateľ sa v stálej štátnej službe ďalej odborne pripravuje pre výkon funkcie sudcu.

(2) Justičný čakateľ môže po úspešnom vykonaní odbornej justičnej skúšky konať a rozhodovať o tých istých veciach ako vyšší súdny úradník.“.

Čl. V

Zákon č. 154/2001 Z. z. o prokurátoroch a právnych čakateľoch prokuratúry v znení zákona č. 312/2001 Z. z. , zákona č. 669/2002 Z. z. a zákona č.... /2003 Z. z. sa mení a dopĺňa takto:

1.   Slová „prokurátorská skúška“ vo všetkých tvaroch sa v celom texte nahrádzajú slovami „ odborná justičná skúška“ v príslušnom tvare.

2. V § 9 sa odsek 4 dopĺňa písmenom d), ktoré znie:

„d) do Justičnej akadémie podľa osobitného zákona^11a).“.   
 
Poznámka pod čiarou k odkazu 11a znie:
„11a) Zákon č....../2003 Z. z. o Justičnej akadémii a o zmene a doplnení niektorých zákonov. 

3.  V § 11 ods.2 v poslednej vete na konci sa pripájajú slová: „a v Justičnej akadémii.“.

 4. V § 80 odsek 2 znie:

 „(2) Vzdelávanie prokurátorov zabezpečuje Justičná akadémia.“.

5. § 115 vrátane nadpisu znie:

„§ 115
Odmena prokurátora

(1)	Generálny prokurátor môže na návrh rady prokurátorov prokurátorovi priznať odmenu až do výšky jeho funkčného platu
a) za vykonanie služobných úloh nad rozsah povinností vyplývajúcich mu z § 26,
b) pri dosiahnutí veku 50 rokov.

(2)	Kritériá pre priznávanie odmien prijme prokurátorská rada vždy na začiatku rozpočtového obdobia a zverejní ich.

(3)	Generálny prokurátor prokurátorskej rade odôvodní, ak nevyhovie návrhu podľa odseku 1.“.

6. Za § 245 sa vkladá § 245a, ktorý vrátane nadpisu znie:

„§ 245a
Odborná justičná skúška

(1) Odbornú justičnú skúšku vykoná právny čakateľ prokuratúry pred skúšobnou komisiou Justičnej akadémie podľa osobitného zákona^11a).  

(2) Tam, kde sa v osobitnom predpise používa pojem prokurátorská skúška, rozumie sa tým odborná justičná skúška podľa tohto zákona.

7.V tretej časti sa piaty diel vypúšťa.

Čl. VI

Tento zákon nadobúda účinnosť 1. januára 2004 okrem čl. II bod 2, čl. III až V, ktoré nadobúdajú účinnosť 1. septembra 2004.